
CONCLUZII: 


e Pregătirea şi executarea operaţiilor mili- 
tare postconflict se desfăşoară potrivit 
unor reglementări care au rolul de a defini 
competențele diferitelor organisme inter- 
naţionale, a celor interne din statele parti- 
cipante la operaţie şi a structurilor de 
comandă militară. Ele se regăsesc în 
reglementările generale, în cele naţionale 
şi în regulile de angajare. 


Transferul de autoritate constituie modali- 
tatea prin care se asigură comanda unică 
a operaţiilor desfăşurate de Forţa Întru- 
nită Multinaţională, cu respectarea suve- 
ranităţii statale a naţiunilor care o com- 
pun, precum şi a principiilor şi regulilor 
de drept internaţional. 

e Comandantul Forţei exercită controlul 
operaţional asupra tuturor structurilor 
aflate în subordine. 


Pregătirea şi executarea operaţiilor militare post- 
conflict se desfăşoară potrivit unor norme şi reguli 
cuprinse în documentele care reglementează atât la 
modul general, cât şi concret, fiecare acţiune, în funcție 
de specificul său. 

Aceste reglementări au rolul de a defini neechivoc 
competențele diferitelor organisme internaționale, a 
celor interne din statele participante la operaţie şi a 
structurilor de comandă militară şi se regăsesc în 
reglementările generale, în cele naţionale şi în regulile 


de angajare. 


a) Reglementările generale au la bază Carta ONU, 
statutele unor alianţe şi organisme regionale, precum şi 
diferite acorduri internaționale. 

Carta ONU asigură baza legală de acțiune a statelor 
membre, pentru a depăşi problemele cu care acestea se 
confruntă la un moment dat. Acest document regle- 
mentează modul în care comunitatea internațională se 
poate implica, inclusiv prin folosirea forţei armate, în 
asigurarea păcii şi securității internaționale, statele 

membre asumându-și responsabilitatea de a pune la 
dispoziția ONU forțele şi mijloacele necesare înde- 
plinirii misiunilor. De asemenea, statutele unor alianțe şi 
organisme internaționale care au la bază Carta ONU 
constituie cadrul legal în care statele membre decid 
implicarea în anumite operaţii, inclusiv de natură 
postconflict. 

Acordurile internaționale reprezintă instrumentele 
juridice prin care se pun în aplicare prevederile 
tratatelor/acordurilor generale şi au, de regulă, forma 
unor:  memorandumuri internaționale de înțelegere 
(Memorandum of Understanding — MOU), acestea fiind 
acorduri între state, referitoare la relaţiile dintre ele şi se 
aprobă la nivel diplomatic, corespunzător cu interesele 
părților; acorduri executive şi note diplomatice (Note 
Dip), care sunt tipuri de acorduri internaţionale 
asemănătoare MOU şi se încheie sub autoritatea şefului 
executivului sau persoanei delegate de acesta; acorduri 
privind Statutul Forţelor (SOFA), care reglementează 
statutul legal al personalului militar ce acţionează pe 
teritoriul altui stat pentru scopuri altele decât războiul în 
acel stat, dar nu poate autoriza, prin el însuşi, prezența 
forţei sau activitățile operaţionale ale acestei forțe. 

În funcţie de domeniul la care se referă, caracterul 
şi gradul de detaliere, pot exista SOFA administrative şi 
tehnice, miniSOFA (care conțin doar elementele 
esenţiale), SOFA complet (referiri la lege, echipamente, 
personal etc.), acorduri SOFA suplimentare (prevederi 
de detaliu care se adresează unei situaţii specifice). 

Autoritățile politice care mandatează forța militară 
pentru desfăşurarea operației postconflict şi care înves- 
tesc comandantul cu exercitarea comenzii sunt acele 
organizații internaționale cu statut juridic consolidat, 
care se bucură de prestigiu şi recunoaştere unanimă, şi 
care şi-au asumat rolul de a rezolva conflictul, în 
prezent acestea fiind ONU, OSCE şi UE. Odată asumat 
rolul de lider, organizația politică stabileşte scopul şi 
obiectivele operației, resursele alocate, starea finală 
dorită (end-state) şi elaborează mandatul forţei. 

Mandatul conţine în principiu: probleme generale; 
scopul operaţiei; obiectivele care trebuie îndeplinite; 
misiunea forței şi termenii de referință ai misiunii; 
compunerea Forţei Întrunite Multinaţionale; numirea 
comandantului şi a altor mediatori speciali; nomina- 
lizarea structurii responsabile care supervizează operația 
(eşalonul superior); prevederi privind sprijinul logistic 
şi financiar; precizări cu privire la acțiunile organi- 
zaţiilor de sprijin şi la responsabilitățile naționale; data 
limită a mandatului; condițiile şi termenele pe care ţara 
gazdă intenţionează să le impună referitor la prezența 
forței; reglementări privind drepturile şi imunitățile 
personalului forței. 


În baza rezoluţiilor Consiliului de Securitate al 
ONU, după stabilirea națiunii conducătoare, în cadrul 
forței întrunite constituite pentru executarea operației se 
elaborează şi semnează memorandumurile de înţelegere 
şi acordurile tehnice între națiunile participante la 
constituirea acesteia. În cadrul acestor documente se 
stipulează angajamentele prin care participanţii vor 
îndeplini misiunea şi vor înființa structura, se stabilesc 
responsabilitățile, principiile generale şi procedurile 
adecvate, un punct separat fiind modul de executare a 
comenzii şi controlului în cadrul structurii constituite. 
Pentru comanda locală, organizaţia care decide misi- 
unea împuterniceşte un reprezentant să gestioneze 
operaţia, acesta devenind Înalt Reprezentant (coman- 
dantul politic al operaţiei). 

Autoritatea militară internațională este reprezentată 
de comandantul forței întrunite multinaționale, căruia 
statele contributoare cu trupe îi dau în subordine forțele 
sub diferite niveluri de comandă (de regulă, controlul 
operaţional — OPCON). Predarea forțelor către coman- 
dant se face prin elaborarea şi semnarea Transferului de 
autoritate, ce constituie modalitatea prin care se asigură 
comanda unică a operaţiilor desfăşurate de Forța 
Întrunită Multinaţională, cu respectarea suveranității 
statale a națiunilor care o compun, precum şi a princi- 
piilor şi regulilor de drept internaţional. 

După semnarea transferului de autoritate, coman- 
dantul Forţei exercită controlul operaţional asupra tutu- 
ror structurilor intrate în subordine, bucurându-se de 
totalitatea drepturilor sale de comandant, conferite de 
nivelul de comandă primit şi limitat doar de prevederile 
transferului de autoritate. Structurile Armatei României 
participante la operaţii militare postconflict sunt 
subordonate nemijlocit unei structuri din Forţa Mult- 
inațională Întrunită, iar comandantul acesteia este 
comandantul ierarhic superior al comandantului 
structurii (contingentului) român. 


b) Reglementări naţionale 

Participarea unor structuri militare la operaţii post- 
conflict se face şi în baza unor reglementări naționale 
cuprinse în Constituția fiecărui stat şi în alte acte 
normative. Constituţia României prevede în acest sens 
că: „statul român se obligă să îndeplinească întocmai şi 
cu bună credință obligaţiile ce-i revin din tratatele la 
care este parte. Tratatele ratificate de către Parlament, 
potrivit legii, fac parte din dreptul intern, iar în cazul în 
care un tratat la care România urmează să devină parte 
cuprinde dispoziţii contrare Constituţiei, ratificarea lui 
poate avea loc numai după revizuirea Constituţiei”.! De 
asemenea, legea fundamentală a statului român mai 
prevede că pe teritoriul României pot intra, staţiona, 

desfăşura operaţii sau trece trupe străine numai în 
condițiile legii sau ale tratatelor internaţionale la care 
România este parte (art. 118), precum şi faptul că acti- 
vitățile care privesc apărarea țării şi securitatea națio- 
nală, participarea la menţinerea securității internaționale 
şi la apărarea colectivă în sistemele de alianţă militară şi 
la acțiunile de menținere sau de restabilire a păcii sunt 
organizate şi coordonate unitar de Consiliul Suprem de 
Apărare a Ţării (art. 119). 

În baza prevederilor constituţionale, Legea 42/ 
18.03.2004 privind participarea forțelor armate la 
misiuni în afara statului român stipulează că: Forţele 
armate pot participa la misiunile prevăzute la art. 2 în 
condiţiile legii şi potrivit obligaţiilor asumate de 
România prin tratate, acorduri şi alte înţelegeri interna- 
tionale la care este parte (art. 3); participanții la misiune 
execută ordinele comandantului Forţei, conform celor 
stabilite la efectuarea transferului de autoritate, cu 
respectarea prevederilor dreptului internațional şi ale 
regulilor de angajare (art. 11, aln. 2); în situaţia în care 
comandantul  detaşamentului românesc primeşte un 
ordin, o directivă sau un consemn emanând de la 
autoritățile ierarhic superioare ale misiunii, care 
contravine normelor de drept internaţional sau 
obiceiurilor războiului, refuză executarea acestora (art. 
12 aln. 1). 

Autorităţile politice care iau decizii privind parti- 
ciparea unor structuri ale Armatei României la misiuni 
militare în afara teritoriului statului român sunt: 
Parlamentul, Preşedintele României, Consiliul Suprem 
de Apărare a Ţării — CSAT, Guvernul, Ministerul 
Apărării Naţionale şi Ministerul Administrației şi 
Internelor. 

Autoritatea militară de comandă este reprezentată 
de Șeful Statului Major General, care exercită comanda 
militară asupra Armatei României, potrivit deciziilor 
autorităților politice. Acesta este cea mai înaltă auto- 
ritate militară, consiliază preşedintele ţării şi ministrul 
apărării naţionale şi, la nivel strategic, exercită comanda 
asupra forțelor participante la misiuni militare în afara 
teritoriului statului român. Totodată, şeful SMG este 
abilitat să efectueze transferul de autoritate asupra 
forțelor române către comandantul Forţei Întrunite 
Multinaţionale, el putând delega această competență 
comandantului Comandamentului Operaţional Întrunit 
(Cdm. Op. Î.) sau unui alt militar. La nivel operativ, 
comandantul Comandamentului Operațional Întrunit 
exercită comanda operațională (OPCOM), asupra 
tuturor contingentelor româneşti participante la misiuni 
în afara teritoriului statului român. 

În baza Actului de predare — primire a comenzii 
operaţionale, acesta primeşte structura de la categoria de 
forțe sub COMANDĂ OPERAȚIONALĂ, organizând 
şi desfăşurând o serie de activităţi specifice privind eva- 
luarea, organizarea introducerii / extracției în/din teatru, 


transferul de autoritate, 
soluționarea cererilor etc. 

Comandantul  contingentului național (Senior 
National Representative) care acţionează în teatrul de 
operaţii are rolul de a coordona forțele naţionale, el 
constituind interfața dintre conducerea naţională şi 
conducerea Forţei Multinaţionale Întrunite. 

Experienţa acumulată pe plan internaţional în 
operaţiile militare postconflict relevă faptul că, în prac- 
tică, un comandant al contingentului naţional are 
următoarele responsabilități: exercită comanda aşa cum 
este orientat de către autoritățile naționale, pe care le 
informează asupra situației din teatrul de operaţii, cu 
accent pe evenimentele ce pot afecta obiectivele de 
politică naţională sau care necesită schimbări în regulile 
de angajare, concepția operațiilor sau angajarea de 
resurse naţionale suplimentare; informează pe coman- 
dantul Forţei Întrunite Multinaţionale asupra capaci- 
tăților contingentului național, precum şi a constrân- 
gerilor care limitează utilizarea acestora; se asigură, prin 
lanțul de comandă naţional, că sprijinul administrativ şi 
logistic este disponibil pentru contingentul pe care îl 
reprezintă; solicită armonizarea sistemului de comuni- 
cații şi informatică naţional cu elementele componente 
ale Forţei Întrunite Multinaţionale; solicită facilitarea 
armonizării unor elemente ale sistemului naţional de 
informaţii în cadrul Forţei Întrunite Multinaţionale, cu 
respectarea măsurilor de protecţie şi siguranță națională; 
participă la cooperarea cu comandanții componentelor 
multinaționale, pentru asigurarea unităţii de efort, con- 
form orientării date de comandantul forței; solicită şi 
recomandă autorităților naționale schimbări în aranja- 
mentele de comandă şi control sub care contingentul 
naţional este desemnat sau ataşat la Forţele Întrunite 
Multinaţionale; implementează directivele privind 
operațiile mass-media naționale, conform procedurilor 
standard de operare existente în cadrul Forței Întrunite 
Multinaționale. 

Comandantul structurii/detaşamentului este coman- 
dantul direct şi nemijlocit al întregului personal, el fiind 
învestit cu COMANDA DEPLINĂ asupra acestuia. 
Pentru o operaţie, un comandant poate primi forţe în 
subordine sub diferite niveluri de comandă, ceea ce îi 
conferă drepturi de a dispune în mod diferit de acestea. 
În cadrul NATO, de exemplu, pentru a permite o con- 
centrare a efortului eficient, o sincronizare a acțiunii şi 
evitarea problemelor de cooperare, au fost stabilite mai 
multe niveluri de comandă, adaptate fiecare din ele unor 
situaţii sau faze ale operației, respectiv comanda totală, 
comanda operațională, controlul operațional, comanda 
tactică, controlul tactic: 

Comanda totală sau comanda deplină (full 
command) se regăseşte doar în cadrul naţional şi 
presupune că nici un comandant al alianţei (coaliției) nu 
are comanda deplină asupra contingentelor din 
subordine care nu sunt din țara lui. Prin urmare, 


monitorizarea activităţilor, 

comanda totală rămâne o responsabilitate națională, care 
prin definiţie nu poate fi delegată?. 

Comanda operaţională (operational command — 
OPCOM) este dată de autoritatea cu care este învestit un 
comandant pentru a stabili misiuni sau sarcini coman- 
danţilor din subordine, de a desfăşura unităţi, de a da 
aceste unităţi altor structuri şi de a reține sau delega 
controlul operațional sau tactic, aşa cum impune 
misiunea. Comanda operațională nu include responsa- 
bilități pe linie administrativă. OPCOM permite anga- 
jarea separată a unui element din unitatea primită, dar 
misiunile pe care aceasta le primeşte trebuie să dea 
posibilitatea ca, la nevoie, structura să fie reîntregită în 
timp oportun şi în măsură să execute misiunile tip. 

Controlul operațional (operational control — 
OPCON) reprezintă autoritatea delegată unui coman- 
dant de a direcționa forțele primite în subordine, astfel 
încât să poată îndeplini misiunile specifice, limitate de 
regulă în timp, scop sau dislocare, de a disloca unitățile 
primite şi de a reține sau de a da controlul tactic asupra 
acestor unități. OPCON permite comandantului să 
stabilească sarcini şi să angajeze unitățile subordonate 
fără a fi necesare alte aprobări (ierarhice, naționale), dar 
nu permite angajarea separată a unor componente din 
unitățile primite în subordine şi, de asemenea, nu 
include controlul logistic şi administrativ. Controlul 
operațional al forțelor române participante la operații 
multinaționale se realizează de către comandamentul 
aliat sau al coaliției prin transfer de autoritate - TOA. 

Comanda tactică (tactical command — TACOM) 
este procesul prin care comandantul impune subor- 
donaților voința şi intențiile sale privind desfăşurarea 
operaţiei şi reprezintă autoritatea care este delegată unui 
comandant pentru a stabili sarcini forțelor din 
subordine, în scopul îndeplinirii misiunii stabilite de 
eşalonul superior”. Acest nivel de comandă este folosit 
la nivel tactic, se utilizează în zona acțiunilor şi se 
apropie de conceptul de comandă operativă. Coman- 
dantul poate să stabilească sarcini unității sub TACOM, 
dar ele trebuie să fie în concordanţă şi să concure la 
îndeplinirea misiunii stabilite de eşalonul superior 
comandantul delegând doar controlul tactic. 

Controlul tactic (tactical control —  TACON) 
constituie acea secvență a comenzii operaţiei post- 
conflict prin care comandantul îşi exercită autoritatea cu 
care este învestit asupra unităţilor proprii şi a celor 
primite temporar sub comandă, influențează cursul 
operaţiei, monitorizează eficiența acțiunilor, identifică 
abaterile față de deciziile luate. O Forţă aflată sub 
controlul tactic al unui comandant execută misiuni şi 
sarcini stabilite de eşalonul superior. Comandantul 
răspunde doar de coordonarea deplasărilor, dislocărilor 
şi protecţiei locale a Forţei, pe timpul cât aceasta se află 
în zona sa de responsabilitate. Pe timpul cât o unitate 
tranzitează o zonă de responsabilitate a altei structuri, 
atunci ea trece sub TACON la comandantul acesteia, 


fiindu-i direcționate deplasările şi manevrele. Orice 
unitate care execută o misiune diferită într-o zonă de 
responsabilitate a altei structuri, trece sub controlul 
tactic al „structurii-gazdă”. 


c) Regulile de angajare (Rules of Engagement - 
ROE) 

Un rol important în asigurarea eficienței acțiunii 
forțelor în teatrul de operaţii şi crearea sentimentului 
militarilor că acționează în concordanță cu prevederile 
legale îl au „regulile de angajare” (“rules of engagement 
— ROE”). Acestea reprezintă directive emise de 
autoritatea politică/militară, către structurile militare 
participante la operația militară postconflict care 
precizează circumstanţele şi limitele în cadrul cărora 
acestea pot iniția sau continua acțiuni de luptă cu forțele 
adverse“. 

Regulile de angajare impun limitări politice, 
militare şi legale eşaloanelor subordonate, precum şi un 
cod de conduită, fiind mijlocul principal prin care în 
operaţiile militare postconflict comandantul poate da 
indicaţii destinate să permită forţelor care sunt 
desfăşurate, de a stăpâni sau controla nivelul ostilităților 
(gradul de violenţă). Funcţiile lor sunt multiple, cele 
mai importante constând în: limitarea aplicării forței; 
fixarea nivelului implicării şi  responsabilității 
comandantului; respectarea dreptului războiului şi 
legislației internaționale şi naționale; controlul modului 
de folosire a forței, ținând cont de anumite imperative 
politice speciale. 

Stabilirea regulilor de angajare se bazează pe mai 
mulți factori, printre care trebuie luați în considerare în 
mod obligatoriu dreptul public internațional şi dreptul 
conflictelor armate, factori operaționali, factori interna- 
ționali şi politica internațională, interesele naționale şi 
politica națională, dreptul național intern, dreptul intern 
al națiunii-gazdă şi acordurile reciproce. Pentru stabi- 
lirea lor, statele majore şi consilierii juridici trebuie să 
colaboreze strâns, planificatorii trebuie să se 
familiarizeze cu limitările legale internaționale şi 
naționale ale folosirii forței şi cu dreptul conflictelor 
armate, iar consilierii juridici trebuie să fie familiarizați 
cu exigenţele şi constrângerile operaționale, astfel încât 
statele majore şi juriştii să furnizeze trupelor com- 
batante instrucțiuni legale şi în acelaşi timp eficiente din 
punct de vedere militar. 

La baza stabilirii regulilor de angajare stau trei 
considerații majore: legalitatea (ele trebuie să asigure 
respectarea de către forțele militare în operație a preve- 
derilor legilor naționale şi internaționale), controlul 
politic asupra militarilor (realizat prin elaborarea şi 
aprobarea ROE) şi necesitatea militară (dictată de 
autoapărare, supraviețuire, dar şi de obligativitatea 
atingerii scopurilor acțiunii militare). Procesul de 
elaborare a regulilor de angajare armonizează misiunea 
cu aspectele politice care asigură protecția forțelor şi a 

misiunii. Niciuna din aceste reguli nu poate anula 
autoritatea şi responsabilitatea comandantului de a lua 
măsurile pe care le consideră necesare şi adecvate 
pentru apărarea proprie. Comandanții informează între- 
gul personal privind regulile de angajare, iar pentru că 
regulile nu pot anticipa fiecare situație ce poate apărea, 
trebuie să se asigure că întregul personal a înţeles 
spiritul acestor reguli. 

Regulile de angajare pe care le aplică unităţile în 
operaţiile militare postconflict se bazează pe regulile 
date comandantului Forţei Multinaţionale de către 
eşalonul superior acestuia. Dacă nu sunt înlocuite prin 
ROE pentru o operaţie de urgenţă specifică sau pentru 
ostilitățile prelungite, se aplică regulile în vigoare date 
de eşalonul superior. Comandanții trebuie să se asigure 
că subordonații cunosc regulile de angajare, că ştiu când 
pot să folosească forța letală, nivelul de secretizare al 
ROE şi că acestea nu le anulează dreptul la autoapărare. 
Pentru aceasta ei trebuie să asigure fiecărui subordonat 
o fişă cu ROE. 

Regulile de angajare restricționează folosirea forței 
militare în vederea realizării obiectivelor politice, 
comandantul răspunzând din punct de vedere juridic de 
tratamentul aplicat civililor şi de grija faţă de proprietate 
în zona sa de operare, până la realizarea transferului de 
putere către guvernul țării respective. De-a lungul 
timpului, regulile de angajare au variat, fiind modificate 
pe timpul etapelor desfăşurării operației militare 
postconflict, fapt care a condus uneori la confuzii. Ori 
de câte ori este necesar, comandanții fac precizări 
pentru clarificarea ROE, astfel încât acestea să repre- 
zinte un ghid concis cu privire la modul de acţiune. 

Toţi comandanții structurilor participante la 
operaţie trebuie să-şi instruiască temeinic subordonații 
în privinţa ROE, accentuând asupra faptului că: toate 
acțiunile, în special cele desfăşurate în zonele populate, 
trebuie executate folosind numai forța necesară, 
proporțională cu necesitățile impuse de îndeplinirea 
misiunii; pe timpul ducerii operaţiilor, forțele trebuie să 
depună toate eforturile pentru a evita rănirea necom- 
batanţilor şi producerea de pagube proprietății civile; 
forțele nu trebuie să producă pagube obiectivelor care 
beneficiază de protecție specială (spitale, şcoli, biserici, 
monumente culturale etc.) care nu vor fi agresate decât 
dacă sunt folosite de către combatanți în scopuri 
militare. Dacă situaţia tactică permite, atunci când 
forțele ostile folosesc facilităţile din această categorie în 
scopuri militare, înainte de a executa foc asupra lor 
trebuie să se obţină aprobare. Spitalelor trebuie să li se 
acorde o protecţie specială. Dacă combatanții folosesc 
un spital în scopuri ostile, el poate fi atacat. Totuşi, 
trebuie să se dea o avertizare şi niciun atac nu poate fi 
executat decât după trecerea unei perioade de timp 
rezonabile; în cazul în care apare necesitatea modificării 
unor reguli de angajare publicate, schimbările vor fi 
autorizate de eşalonul superior; comandanții sunt 


răspunzători de instruirea personalului lor în ceea ce 
priveşte legile războiului, întrucât dacă tot personalul îşi 
cunoaşte  responsabilitățile individuale, crimele de 
război pot fi evitate. Comandanții de la toate eşaloanele 
trebuie să se asigure că tot personalul urmăreşte 
clarificarea ordinelor care par să violeze legile 
războiului şi că personalul ştie că „supunerea în fața 
ordinelor superiorului” nu reprezintă o apărare juridică 
pentru o crimă de război. 

Regulile de comportament sunt definite de coman- 
damentul Forţei aplicând principiile operaţiilor în 
funcţie de contextul particular al situației. Cu toate că 
aplicarea acestor reguli de comportament de către 
personal nu pune probleme de ordin cultural, întrucât 
marile principii din care se inspiră fac parte din etica 
militară, respectarea lor necesită o pregătire specială a 
personalului care nu a mai participat niciodată la o 
operaţie militară postconflict, iar difuzarea lor oportună 
(regulile în ceea ce priveşte deschiderea focului trebuie 
remise întregului personal) trebuie să fie în atenția 
constantă a comandanților, pe tot parcursul misiunii. 

Atitudinea ofițerilor față de personalul civil şi 
militar al organismelor şi statelor majore participante la 
operaţiile postconflict reclamă o atenţie deosebită, 
pentru că acțiunea în cadrul unei Forțe Multinaţionale 
reprezintă un element de noutate pentru unii militari, iar 
erorile pot afecta mai ales imaginea şi interesele 
contingentului român. De aceea, procedurile pe care 
militarii români le aplică pe timpul cât sunt angajaţi în 
operaţii militare postconflict sunt indisolubil legate de 
regulile de angajare ce trebuie respectate în teatru. 

Concluzionând asupra problematicii fizionomiei 
operaţiilor militare postconflict, trebuie menţionat faptul 
că experiența a demonstrat că întotdeauna a fost mai 
uşor să înceapă un conflict decât să se termine şi că, în 
momentul lansării unor operaţii militare, trebuie să 
existe o idee despre încheierea acestora şi despre cum 
va arăta situaţia postconflict la final.” În opinia noastră, 
aceste aspecte trebuie avute în vedere încă de la 
începutul operațiilor militare specifice luptei armate, 
întrucât este ştiut faptul că încheierea luptelor nu 
înseamnă şi încheierea conflictului, astfel că se impune 
stabilirea unor repere clare despre modul în care trebuie 
pregătite operaţiile militare specifice acestei perioade. 

Dacă se au în vedere aceste aspecte, rezultă că una 
din principalele caracteristici ale situaţiei din teatrul de 
operaţii care influențează comanda şi controlul este 
instabilitatea, căreia i se adaugă: activitatea propagan- 
distică a exponenţilor grupărilor insurgente sau extre- 
mist-teroriste; intensificarea propagandei care urmăreşte 
îndoctrinarea populaţiei civile, în special prin interme- 
diul practicanţilor religioşi; recrutarea, îndoctrinarea şi 
folosirea în scopuri specifice activităţilor teroriste şi 
insurgenţei a unor segmente ale populaţiei, pe fundalul 
stării de sărăcie şi al lipsei stabilităţii. 

În ceea ce priveşte armonizarea efortului civil cu 
cel militar, factorul politic trebuie să stabilească un 
cadru de activitate pentru ca obiectivele militare şi 
componenta civilă să fie coordonate şi armonizate cea 
capabilitățile organizațiilor internaționale, ale organiza- 
țiilor nonguvernamentale şi ale agențiilor guvernamen- 
tale fiind aceea de a realiza şi menține relațiile cu ele 
înainte de a începe misiunea. Pe timpul îndeplinirii 
misiunii, coordonarea eforturilor se face prin realizarea 
cooperării civili-militari (CIMIC), aceasta constând în 
acţiunile şi măsurile întreprinse pentru realizarea coor- 


i Constituția României, 2003, art. 11 
? Cf. S.M.G. / P.F. — 3.15, art. 0406 (2) 
? Ibidem, art. 0407 (2) 


donării şi cooperării între comandanții militari, pe de o 
parte, şi autorităţile centrale şi populația civilă, 
organizaţiile guvernamentale, neguvernamentale, inter- 
naţionale şi private de voluntari, pe de altă parte. 
Relațiile comandanților militari cu conducătorii şi 
organizaţiile locale sunt, de asemenea, esenţiale şi nu 
trebuie trecute cu vederea, întrucât implicarea institu- 
țiilor şi a agențiilor locale în efortul internațional este o 
provocare, dar şi un avantaj, ca urmare a faptului că este 
necesar ca fiecare agenţie în parte să îşi poată dezvolta 
propriul plan de suport pentru îndeplinirea scopurilor 
operaţiei militare postconflict. 


4 Cf. F.T. — 1, Doctrina operaţiilor Forţelor Terestre, Bucureşti, 2007, art. 0208 

5 Cf. F.T. — 3, Manualul de tactică generală a Forţelor Terestre, Bucureşti, 2006, art. 112 

6 Cf. Doctrina pentru operaţiile întrunite multinaționale, Bucureşti, 2001, art. 123(1) 

7 C£. William Flavin, Planning for Conflict Termination and Post — Conflict Succes, p.1, www.carlisle.army.mil, 28.10.2007, 

8 Cf. AJP — 9, NATO civil — military cooperation (CIMIC) doctrine 


PROPUNERI: 


e Elaborarea unei noi doctrine pentru operaţii întrunite multinaționale, care să dezvolte, 
să analizeze, să actualizeze şi să îmbunătățească actualele prevederi vagi şi imprecise 
în multe privinţe şi depăşite de actualul statut de membru NATO al României. 

În cadrul acesteia să se includă prevederi privind tipurile de operaţii specifice 
perioadei postconflict şi măsurile de exercitare a comenzii şi controlului pe timpul 
desfăşurării acestui gen de operații. 

